25 ຄົນ ເສຍຊີວິດ ຍ້ອນດິນເຈື່ອນທັບ ທີ່ຟີລິບປິນ
ປະຊາຊົນ 25 ຄົນເສຍຊີວິດ ຍ້ອນດິນເຈື່ອນທັບ ໃນເຂດບໍ່ຄໍາແຫ່ງນຶ່ງ ໃນພາກໃຕ້ຂອງຟີລີບປິນ.
ເຫດດິນເຈື່ອນໃນປະຊາຄົມຂຸດບໍ່ຄໍາແຫ່ງນຶ່ງເທິງເກາະມິນດານາວໃນພາກໃຕ້ຂອງຟີລິບປິນ ໄດ້ສັງຫານປະຊາຊົນຢ່າງໜ້ອຍ 25 ຄົນແລະ ອີກ 100 ກວ່າຄົນຫາຍສາບສູນ ໄພດິນເຈື່ອນດັ່ງກ່າວເກີດຂຶ້ນໃນຕອນຂ້ອນແຈ້ງວັນພະຫັດມື້ນີ້ໃກ້ໆກັບເມືອງ Pantukan ໃນຂະນະທີ່ປະຊາຊົນກໍາລັງພາກັນນອນຫລັບຢູ່ໃນກະທ່ອມຫລືຕູບຂອງເຂົາເຈົ້າ ພວກຊາວບ້ານຕ້ອງໄດ້ໃຊ້ຊ້ວນ ແລະມືເປົ່າຂອງເຂົາເຈົ້າ ຂຸດຄົ້ນຕາມສິ່ງຫັກພັງ ເພື່ອຊອກຄົ້ນຫາພວກທີ່ອາດລອດຊີວິດມາໄດ້ ໃນຄຸ້ມອາໄສຂອງພວກຄົນງານຂຸດບໍ່ຄໍາຂະໜາດນ້ອຍແຫ່ງນຶ່ງ ຊຶ່ງເຂົ້າໄປເຖິງໄດ້ ຜ່ານຫົນທາງເທິງພູເຂົາທີ່ລະອິດລະອ້ຽວເທົ່ານັ້ນ ບັນດາເຈົ້າໜ້າທີ່ໄດ້ຮຽກຮ້ອງໃຫ້ພວກວົງການທຸລະກິດທ້ອງຖິ່ນ ສະໜອງພວກເຄື່ອງຈັກຂະໜາດໜັກໃຫ້ ເພື່ອຊ່ອຍເລັ່ງລັດໃນການຊ່ອຍກູ້ໄພຄັ້ງນີ້ ພວກທະຫານຟີລິບປິນແລະເຮືອບິນເຮລີຄອບເຕີກອງທັບ ກໍໃຫ້ການ ຊ່ອຍເຫລືອໃນການຊ່ອຍກູ້ໄພຄັ້ງນີ້ເຊ່ນກັນ ມາຮອດປັດຈຸບັນ ມີພວກລອດຊີວິດມາໄດ້ຢ່າງໜ້ອຍ 15 ຄົນໄດ້ຖືກຊ່ອຍຊີວິດ ແລະສົ່ງໄປຍັງພວກໂຮງໝໍແຫ່ງຕ່າງໆໃນທ້ອງຖິ່ນ ບັນດາເຈົ້າໜ້າທີ່ລັດຖະບານໄດ້ເຕືອນພວກຊາວບ້ານມາກ່ອນໃນປີແລ້ວນີ້ໃຫ້ຍົກຍ້າຍອອກຈາກຂົງເຂດເນື່ອງຈາກເກີດໄພດິນເຈື່ອນມາກ່ອນແລ້ວ ແຕ່ພວກພະນັກງານບໍ່ແຮ່ທີ່ທຸກຍາກແລະພວກຄອບຄົວຂອງເຂົາເຈົ້າບໍ່ເອົາຫົວຊານໍາຄໍາເຕືອນດັ່ງກ່າວ ແລະໄດ້ພາກັນຍົກຍ້າຍເຂົ້າໄປຫາຂຸດຄໍາຄືນ ຍ້ອນລາຄາຄໍາທີ່ສູງຂຶ້ນ ໄພດິນເຈື່ອນໃນເຂດດຽວກັນນີ້ ໄດ້ສັງຫານປະຊາຊົນໄປປະມານ 20 ຄົນ ໃນເດືອນເມສາປີແລ້ວນີ້ ບັນດາເຈົ້າໜ້າທີ່ກ່າວວ່າ ຝົນຕົກໜັກໃນຫວ່າງໄວໆຜ່ານມານີ້ ແລະການຂຸດຄົ້ນບໍ່ແຮ່ຢ່າງກວ້າງຂວາງໄດ້ເຮັດໃຫ້ດິນພູເຈື່ອນລົງໃນເຂດນັ້ນ